2. ปัจจัยความเสี่ยง

ความเสี่ยงด้านทรัพยากรบุคคล

การดำเนินธุรกิจของกลุ่มบริษัทฟินันซ่าเป็นธุรกิจที่ต้องพึ่งพาบุคลากรเป็นหลัก
โดยบุคลากรในระดับบริหารของบริษัท เป็นผู้มีความชำนาญ และมีประสบการณ์การทำงานที่ยาวนาน
อย่างไรก็ตาม ในสภาวะที่ธุรกิจมีการแข่งขันที่สูง
ในขณะที่บุคลากรที่มีประสบการณ์และความชำนาญในการประกอบธุรกิจการเงินมีอยู่อย่างจำกัด
ทำให้เกิดการแย่งชิงบุคลากรในสายงานต่าง ๆ
ผู้บริหารมีนโยบายที่จะว่าจ้างผู้บริหารในระดับสูงเพิ่มขึ้น เน้นการพัฒนาพนักงาน
รวมทั้งจัดให้มีทีมงานที่ประกอบด้วยบุคลากรที่มีความรู้ความสามารถและมีประสบการณ์หลายทีม
ซึ่งนโยบายดังกล่าวได้สร้างผลงานและช่วยให้ผลประกอบการเติบโตอย่างต่อเนื่อง ดังนั้น
หากขาดผู้บริหารหรือทีมงานหนึ่งไป ทีมงานอื่นสามารถดำเนินงานแทนได้
โดยจะส่งผลกระทบต่อการดำเนินธุรกิจของบริษัทในอนาคตไม่มากนัก นอกจากนี้
ยังให้ความสำคัญกับทรัพยากรบุคคล
โดยจัดให้มีการฝึกอบรมและเรียนรู้จากการปฏิบัติงานจริงเพื่อพัฒนาบุคลากรทั้งในระดับบริหารและระดับปฏิบัติการให้มีความรู้ความสามารถเพิ่มเติมอย่างสม่ำเสมอและเป็นไปในทิศทางเดียวกัน
อีกทั้งการให้ผลประโยชน์ตอบแทนจากการทำงานที่สัมพันธ์กับผลงานและความสามารถของพนักงานให้อยู่ในระดับที่จูงใจและอยู่ในเกณฑ์มาตรฐานตามสภาวะตลาด
เพื่อสร้างหลักประกันและความมั่นคงในการทำงานของพนักงาน
ซึ่งจะช่วยลดความเสี่ยงในการสูญเสียทีมงานและบุคลากรให้น้อยลง

ความเสี่ยงจากการที่รายได้หลักของกลุ่มฟินันซ่าอาจได้รับผลกระทบจากความผันผวนของภาวะเศรษฐกิจ ภาวะตลาดเงินและตลาดทุน

รายได้หลักของกลุ่มฟินันซ่ามาจากธุรกิจซึ่งมีความสัมพันธ์โดยตรงกับภาวะเศรษฐกิจ
ภาวะตลาดเงินและตลาดทุนทั้งในและต่างประเทศ ซึ่งปัจจัยต่าง ๆ
เหล่านี้ล้วนอยู่นอกเหนือการควบคุมของบริษัท
หากปัจจัยดังกล่าวส่งผลกระทบในทางลบต่อภาวะในตลาดหลักทรัพย์แห่งประเทศไทย อาทิ
ปริมาณการซื้อขายหลักทรัพย์ ราคาหลักทรัพย์ การระดมทุน การนำหลักทรัพย์เข้าจดทะเบียน
รวมถึงความเชื่อมั่นของนักลงทุน ก็จะส่งผลกระทบในทางลบต่อรายได้จากธุรกิจวาณิชธนกิจ
ธุรกิจบริหารกองทุน และธุรกิจการลงทุนโดยตรง อย่างไรก็ตาม
ในภาวะดังกล่าวบริษัทอาจมีโอกาสหารายได้ที่ปรึกษาด้านอื่น ๆ ชดเชย เช่น
รายได้จากการให้บริการเป็นที่ปรึกษาในการปรับโครงสร้างหนี้ นอกจากนี้
นโยบายการดำเนินธุรกิจของบริษัทที่ไม่ได้มุ่งเน้นธุรกิจภายในประเทศเพียงแห่งเดียวจะช่วยกระจายความเสี่ยงจากภาวะเศรษฐกิจในประเทศได้ระดับหนึ่ง

ความเสี่ยงอันเนื่องมาจากอัตราแลกเปลี่ยน

เนื่องจากบริษัทมีบริษัทย่อยที่เป็นบริษัทจดทะเบียนในต่างประเทศหลายแห่ง
จึงมีสินทรัพย์และหนี้สินส่วนหนึ่งเป็นเงินตราต่างประเทศ ณ วันที่ 31 ธันวาคม 2554
บริษัทและบริษัทย่อยมีสินทรัพย์และหนี้สินที่เป็นเงินตราต่างประเทศที่มีนัยสำคัญตามตารางข้างล่างนี้
โดยเป็นหนี้สินที่เป็นเงินเบิกเกินบัญชีอยู่จำนวน 1 ล้านเหรียญดอลลาร์สหรัฐ
และหนี้สินส่วนที่เหลือเป็นค่าใช้จ่ายค้างจ่ายและหนี้สินอื่นๆ

+----------------------------------+-----------------+-----------------+
|                                  | (พันหน่วย)        |                 |
+----------------------------------+-----------------+-----------------+
|                                  | สินทรัพย์          | หนี้สิน            |
+----------------------------------+-----------------+-----------------+
| สกุลเงินดอลลาร์สหรัฐ                 | 10,867          | 1,208           |
+----------------------------------+-----------------+-----------------+
| สกุลเงินเรนมินบิ (หยวน)              | 383             | -               |
+----------------------------------+-----------------+-----------------+
| สกุลเงินดองเวียดนาม                 | 200,348         | -               |
+----------------------------------+-----------------+-----------------+

ความเสี่ยงด้านการลงทุนในหลักทรัพย์และผลตอบแทน 

ความเสี่ยงด้านการลงทุนในหลักทรัพย์และผลตอบแทน คือ
ความเสี่ยงที่ผลตอบแทนของเงินลงทุนไม่เป็นไปตามที่คาดการณ์ไว้
ซึ่งบริษัทมอบหมายให้คณะกรรมการพิจารณาการลงทุนเป็นผู้กำหนดแนวทางและนโยบายการจัดสรรสินทรัพย์
นโยบายการอนุมัติวงเงินการลงทุนของบริษัท และการควบคุมความเสี่ยง
เพื่อควบคุมผลขาดทุนที่อาจเกิดจากความผันผวนของภาวะเศรษฐกิจและภาวะตลาดหลักทรัพย์

ณ วันที่ 31 ธันวาคม 2554 บริษัทและบริษัทย่อยมีเงินลงทุนในหลักทรัพย์สุทธิ 391.9 ล้านบาท
แยกเป็นเงินลงทุนชั่วคราวสุทธิ 142.8 ล้านบาท (ร้อยละ 36.4) และเงินลงทุนระยะยาวสุทธิ
249.1 ล้านบาท (ร้อยละ 63.6)

ความเสี่ยงจากการลงทุนในบริษัทย่อยและบริษัทร่วม

ความเสี่ยงจากการลงทุนในบริษัทย่อยและบริษัทร่วมอาจเกิดขึ้นได้
ถ้าบริษัทย่อยและบริษัทร่วมมีผลการดำเนินงานขาดทุน ซึ่งจะส่งผลกระทบต่อผลประกอบการของบริษัท
ทั้งนี้ เงินลงทุนในบริษัทร่วมที่แสดงในงบการเงินรวมได้ถูกบันทึกตามวิธีส่วนได้เสีย
และเงินลงทุนในบริษัทย่อยและบริษัทร่วมที่แสดงในงบการเงินเฉพาะกิจการแสดงมูลค่าตามวิธีราคาทุนสุทธิจากค่าเผื่อการด้อยค่า
(ถ้ามี)

ณ วันที่ 31 ธันวาคม 2554 บริษัทและบริษัทย่อยมีเงินลงทุนในบริษัทร่วมในงบการเงินรวมจำนวน
775.0 ล้านบาท และเงินลงทุนในบริษัทร่วมและบริษัทย่อยในงบการเงินเฉพาะกิจการจำนวน
783.8 ล้านบาท และ 1,492.7 ล้านบาท ตามลำดับ

ความเสี่ยงอันเกิดจากการจัดจำหน่ายและรับประกันการจำหน่ายหลักทรัพย์

การประกอบธุรกิจวาณิชธนกิจ
ซึ่งรวมถึงการจัดจำหน่ายและรับประกันการจำหน่ายหลักทรัพย์ก่อให้เกิดความเสี่ยงในการขาดทุนจากหลักทรัพย์ที่เหลือจากการจำหน่ายที่ต้องโอนเข้าบัญชีการลงทุนของบริษัทย่อย
ซึ่งอาจเกิดจากการรับประกันการจำหน่ายหลักทรัพย์ในจำนวนและราคาที่ไม่เหมาะสม
ความผันผวนของภาวะตลาดหลักทรัพย์ อัตราดอกเบี้ย และอัตราแลกเปลี่ยนเงินตราต่างประเทศ
ที่ส่งผลให้นักลงทุนตัดสินใจไม่จองซื้อหลักทรัพย์ ดังนั้น เพื่อลดความเสี่ยงดังกล่าว
บริษัทย่อยจะทำการพิจารณาศึกษาวิเคราะห์ข้อมูลของบริษัทผู้ออกหลักทรัพย์ผ่านขั้นตอนในการตรวจสอบข้อมูลของลูกค้า
(Due Diligence) ที่มีกำหนดไว้แล้วอย่างรัดกุม
รวมถึงประเมินความสนใจของนักลงทุนต่อหลักทรัพย์ดังกล่าวอย่างระมัดระวัง

ความเสี่ยงในการยกเลิกหรือเปลี่ยนแปลงเงื่อนไขสัญญาว่าจ้างที่ปรึกษาการลงทุน

ผลการดำเนินงานและฐานะการเงินของบริษัทฯ อาจไม่เป็นไปตามที่คาดหมายไว้
หากรายได้ค่าบริการจากธุรกิจที่ปรึกษาและบริหารการลงทุนมีการเปลี่ยนแปลงไป
อันเนื่องมาจากการยกเลิกหรือเปลี่ยนแปลงเงื่อนไขผลตอบแทน ดังนั้น บริษัทฯ
อาจมีความเสี่ยงที่จะถูกยกเลิกสัญญาให้บริการที่ปรึกษาและบริหารการลงทุนแก่กองทุนดังกล่าวต่อไป
หรืออาจเกิดการเปลี่ยนแปลงในเรื่องของอัตราผลตอบแทนที่ลดลงได้ อย่างไรก็ตาม
ด้วยผลงานที่ผ่านมาในการให้คำปรึกษาและบริหารการลงทุนแก่กองทุนดังกล่าวได้สร้างผลตอบแทนให้แก่หุ้นส่วนของกองทุนได้ในอัตราที่สูง
อีกทั้งยังมีความสัมพันธ์ที่ดีกับหุ้นส่วนของกองทุน ดังนั้น
ผู้บริหารเชื่อว่าผลงานดังกล่าวจะช่วยลดความเสี่ยงลงและโอกาสที่จะได้เป็นที่ปรึกษาและบริหารการลงทุนให้แก่กองทุนจึงมีอยู่

ผู้ถือหุ้นรายใหญ่มีอิทธิพลต่อการกำหนดนโยบายการบริหารงาน

กลุ่มผู้ถือหุ้นรายใหญ่ของบริษัท คือ กลุ่มของนายยูจีน เอส.เดวิส และกลุ่มของนายวรสิทธิ์
โภคาชัยพัฒน์ ถือหุ้นรวมกันในสัดส่วนประมาณร้อยละ 30 ของหุ้นที่จำหน่ายได้แล้วทั้งหมดของบริษัทฯ
ทำให้กลุ่มของผู้ถือหุ้นดังกล่าวสามารถควบคุมมติที่ประชุมผู้ถือหุ้นในเรื่องสำคัญบางเรื่องซึ่งกฎหมายกำหนดให้ต้องได้คะแนนเสียง
3 ใน 4 ของจำนวนหุ้นที่เข้าประชุมและมีสิทธิออกเสียง เช่น การแก้ไขข้อบังคับ
และการเพิ่มทุนลดทุน เป็นต้น ดังนั้น ผู้ถือหุ้นรายอื่นที่มีสิทธิออกเสียงและเข้าร่วมประชุมครบทั้งหมด
อาจไม่สามารถรวบรวมคะแนนเสียงเพื่อตรวจสอบและถ่วงดุลการบริหารของกลุ่มผู้ถือหุ้นรายใหญ่ได้
นอกเหนือจากคณะกรรมการตรวจสอบที่ทำหน้าที่แทนผู้ถือหุ้นรายย่อย

ความเสี่ยงจากการที่มียอดขาดทุนสะสม

ณ วันที่ 31 ธันวาคม 2554
ฟินันซ่ามียอดขาดทุนสะสมตามงบการเงินรวมและงบการเงินเฉพาะกิจการเท่ากับ 523.9 ล้านบาท
และ 816.8 ล้านบาท ตามลำดับ บริษัทจึงไม่สามารถจ่ายเงินปันผลจากผลการดำเนินงานปี 2554
ทั้งนี้ บริษัทจะเริ่มพิจารณาจ่ายเงินปันผลได้ เมื่อสามารถล้างขาดทุนสะสมที่มีอยู่ได้ก่อน

ความเสี่ยงด้านสภาพคล่อง

ความเสี่ยงด้านสภาพคล่อง หมายถึงความเสี่ยงที่บริษัทไม่สามารถปฏิบัติตามภาระผูกพันต่างๆ
เมื่อครบกำหนดได้ เนื่องจากไม่สามารถจัดหาเงินได้เพียงพอตามความต้องการ
บริษัทได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ในการออกตั๋วแลกเงินโดยไม่จำกัดมูลค่าการเสนอขาย
มีวัตถุประสงค์เพื่อคืนหนี้ตั๋วแลกเงินระยะสั้นและใช้เป็นเงินทุนหมุนเวียนทั่วไป
ผู้ถือตั๋วแลกเงินของบริษัทจะมีความเสี่ยงด้านเครดิตที่บริษัทอาจจะไม่สามารถชำระหนี้ได้ตามจำนวนที่ตกลงกันไว้ทั้งหมดหรือเต็มจำนวน
หรือได้ตรงตามกำหนดเวลาไถ่ถอนตามหน้าตั๋วแลกเงิน

ทั้งนี้
คณะกรรมการบริษัทได้มอบหมายให้กรรมการผู้จัดการเป็นผู้ออกนโยบายภายในให้มีระบบควบคุมการออกตั๋วแลกเงินอย่างรัดกุม
รวมถึงให้มีการรายงานจำนวนยอดตั๋วแลกเงินที่เสนอขาย
และยอดคงค้างต่อคณะกรรมการบริษัทเป็นประจำทุกไตรมาสเพื่อให้สามารถตรวจสอบได้ ทั้งนี้
ผู้ลงทุนสามารถตรวจสอบยอดคงค้างของตั๋วแลกเงินที่บริษัทออกได้จาก
“รายงานการเปลี่ยนแปลงตราสารหนี้ระยะสั้น” ของบริษัท จาก www.sec.or.th

สำหรับปี สิ้นสุดวันที่ 31 ธันวาคม 2554
บริษัทและบริษัทย่อยมียอดเงินสดและรายการเทียบเท่าเงินสดตามงบการเงินรวมเพิ่มขึ้น 22.1
ล้านบาท และตามงบการเงินเฉพาะกิจการเพิ่มขึ้น 0.6 ล้านบาท
และมีเงินสดสุทธิได้มาจากกิจกรรมดำเนินงานตามงบการเงินรวม 145.0 ล้านบาท
และตามงบการเงินเฉพาะกิจการ 22.7 ล้านบาท

ความเสี่ยงด้านการเปลี่ยนแปลงของอันดับความน่าเชื่อถือ

ผลการจัดอันดับความน่าเชื่อถือของบริษัทที่ได้เผยแพร่โดยบริษัท ฟิทช์ เรทติ้งส์ (ประเทศไทย)
จำกัด เมื่อวันที่ 12 เมษายน 2554 คือบริษัทได้รับอันดับเครดิตภายในประเทศระยะยาวที่ BBB
(tha) แนวโน้มเครดิต เป็นลบ และอันดับเครดิตภายในประเทศระยะสั้นที่ F3 (tha)
อย่างไรก็ตาม อันดับความน่าเชื่อถือของบริษัทดังกล่าว
อาจมีการเพิกถอนหรือเปลี่ยนแปลงได้โดยผู้ทำการจัดอันดับความน่าเชื่อถือ
ซึ่งอันดับความน่าเชื่อถือนั้นอาจไม่สะท้อนความเสี่ยงด้านเครดิตของบริษัททั้งหมด
รวมทั้งอันดับความน่าเชื่อถืออาจไม่ได้รับการปรับเปลี่ยนอย่างทันท่วงที นอกจากนี้
หากบริษัทออกตั๋วแลกเงินแบบไม่จำกัดวงเงิน
อาจทำให้บริษัทไม่สามารถรักษาอันดับความน่าเชื่อถือให้อยู่ในเกณฑ์ปัจจุบันได้